Kim Edberg Andersen (NB), 2023-05-10:
Tak for det, formand.
Vi skal snakke pænt til hinanden, så er der ikke et problem.
Men det kan jeg ikke, for jeg er fra et faktabaseret parti.
Vi forholder os til fakta, og derfor kan vi jo overhovedet ikke med bare lidt skelen til fakta stille os op og komme med den påstand fra talerstolen.
Jeg kunne selvfølgelig gøre det, hvis jeg valgte at digte en historie, der passede ind i et syn på, at man ikke skulle gøre noget ved et meget, meget present problem, hvor danske lærere er i fare, og hvor dem, som de sætter deres lid til, politikerne, hellere vil krybe i skjul, gemme sig bag ved en påstand om, at vi ikke ved, hvor stort problemet er, eller hvor det er henne.
Lad os trække det ud, for vi har analyseret os frem til, at der er mennesker derude, der ved trusler om vold sætter os skakmat, for vi vil meget hellere dialogen, at tonen skal være god.
Og det er svært at have en god tone med voldsmænd, det er det.
Men en ting er, at hvis man kræver en dialog, skal man jo snakke på lige vilkår, og så er det jo, det slog mig, at den eneste, der har ret til at udøve magt ved vold i hele Danmark, er staten.
Og vupti, så var voldsmandens veto væk, men vi har ikke en regering, der har bagdel i bukserne til at sige, at vi ikke tolererer den vold, der har baggrund i, at I har et formørket islamisk syn på, hvad der må vises i skolen.
Og hvis ikke I forstår det på den gode måde, og den har vi brugt 40 år på at fortælle jer, er der en anden måde, og det er, at vi bruger tand for tand, øje for øje, finder ud af, hvem I er, fortæller jer, at I er det forkerte sted, og sender jer hjem.
Den gør selvfølgelig ondt, hvis man har brugt 40 år på at italesætte det her.
Det er ikke virkeligheden.
Der er mange gode udlændinge, der har bidraget med masser af gode ting, og så har vi et lille fåtal, som, hvis vi bliver ved med at stikke hovedet i sandet, bare eskalerer den her problemstilling.
For hvis der er noget, voldsmænd finder ud af, så er det, at hvis trusler om vold eller brug af vold kan få Danmark til at ændre sig i den retning, de ønsker, er skolen bare det første sted.
Vi ser det andre steder også, men det er nok ikke et problem, vi anerkender.
Det kan være, vi skal lave en undersøgelse af det også.
Vores tidligere justitsminister har en anden plads i dag, og jeg troede, at justitsministeren om nogen vidste, hvad problemstillingerne var i Danmark, og havde en idé om, at der var et problem.
Så jeg håber da, at regeringen, næste gang den stiller op, kan være afklaret om bare en enkelt ting.
Det kunne være rart for alle os, der skal finde os i enevældet herinde.
Bare man kunne blive enige om i regeringen, at der var et problem, så ville vi da have taget ét skridt på 40 år, og hvis vi skal føre det til en hel sætning, så gør vi noget ved det om 600 år.
Jeg synes, det er pinligt, jeg synes, det er flovt, for det her er ikke udlændingepolitik, det er ikke andet, end at vi ved, der er et problem, for der er lærere, der er usikre, der er lærere, der er bange, og de har brug for hjælp, de har brug for hjælp herindefra, og det er det beslutningsforslag et rigtig godt skridt på vej til.
Så naturligvis bakker Nye Borgerlige op om forslaget og erkender, at der er et problem.